Departament d'Empresa i Ocupació
Vista la convocatòria de vaga formulada pel sindicat CGT a l'empresa Emte Service, SAU (registre d'entrada de 17 de juny de 2015 als Serveis Territorials del Departament d'Empresa i Ocupació a Tarragona), l'inici de la qual està previst a les 0.00 hores del dia 29 de juny i fins a les 24.00 hores del dia 5 de juliol de 2015, i que afecta tot el personal de l'empresa a la delegació de Tarragona;
Vist que el servei de manteniment i reparació d'avaries de la xarxa elèctrica que presta l'empresa s'ha de considerar un servei essencial per a la comunitat, ja que garanteix el funcionament normal de la xarxa elèctrica del Port de Tarragona, del Consorci d'Aigües de Tarragona o els centres d'atenció primària de les Terres de l'Ebre, i que de no fer-se pot afectar activitats industrials, comercials, de serveis o sanitàries;
Vist que en aquest sentit el Síndic de Greuges, en el seu informe sobre el dret als subministraments bàsics (electricitat, aigua i gas) de desembre de 2014, destaca que tant el Codi de consum de Catalunya com la Declaració universal dels drets humans emergents defineixen els serveis bàsics com els serveis de caràcter essencial i necessaris per a la vida entre els quals s'inclou el subministrament elèctric;
Vist que una avaria o un accident a la xarxa de subministrament elèctric podria tenir repercussions greus per a la població, els béns o el medi ambient, i afectar drets constitucionalment protegits com són el dret a la vida i a la integritat física, el dret a la seguretat i a la preservació del medi, entre d'altres, que preveuen els articles 15, 17 i 45 de la Constitució, respectivament, drets fonamentals que, en conjunt, prevalen respecte del dret de vaga que preveu l'article 28.2 de la Constitució;
Vist que l'autoritat governativa ha de dictar les mesures necessàries per garantir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Vist que cal distingir entre fixar els serveis mínims per garantir els drets essencials de la ciutadania, objecte d'aquesta Ordre, i els serveis de seguretat i manteniment (que són els que presta l'empresa en el cas de la Universitat Rovira i Virgili), que correspon fixar-los a l'empresa una vegada escoltada la representació del personal al seu servei; i que aquests serveis de seguretat i manteniment garanteixen la seguretat de les persones i dels béns durant la vaga, així com el manteniment i la preservació dels locals, la maquinària, les instal·lacions i les matèries primeres, amb l'única finalitat que es pugui reprendre el treball sense dificultat tan bon punt finalitzi la vaga, tal com estableix l'article 6.7 del Reial decret legislatiu 17/1977, de 4 de març, sobre relacions de treball; i atesa la jurisprudència constitucional, entre la qual cal citar la Sentència 11/1981, de 8 d'abril;
Vist que, d'acord amb el que s'ha exposat, caldrà actuar per fer front a qualsevol avaria greu que afecti el subministrament d'energia elèctrica del Port de Tarragona, del Consorci d'Aigües de Tarragona i/o dels centres d'atenció primària de les Terres de l'Ebre i que requereixi una actuació immediata i inajornable, ja que si persisteix pot afectar qualsevol dels drets essencials abans esmentats; i tenint en compte les característiques de la vaga i la seva durada (7 dies consecutius, les 24 hores del dia), cal determinar com a serveis mínims la mateixa dotació de personal que la prevista en cap de setmana;
Vist que en el supòsit que el Centre de Coordinació Operativa de Catalunya (CECAT) decreti l'activació d'un pla d'emergències davant una situació de risc potencial per a la població (nevades, allaus, pluges, ventades, etc.), les empreses estaran habilitades per incrementar la dotació d'efectius per fer front a la situació d'emergència durant el temps indispensable per a la seva resolució, sempre que consti prèviament una comunicació fonamentada de l'increment d'efectius a l'autoritat laboral via correu electrònic a la bústia [EMAIL] i al comitè de vaga;
Atès que en vagues de característiques similars s'han dictat l'Ordre EMO/284/2013, de 15 de novembre; l'Ordre TRE/618/2010, de 28 de desembre, i l'Ordre TRE/574/2010, de 10 de desembre;
Vist que s'ha sol·licitat informe a la Direcció General d'Energia, Mines i Seguretat Industrial del Departament d'Empresa i Ocupació;
Vist que en tràmit d'audiència ambdues representacions han formulat les seves propostes de serveis mínims, tal com consta a l'acta de 23 de juny de 2015;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La convocatòria de vaga formulada pel sindicat CGT a l'empresa Emte Service, SAU, l'inici de la qual està previst a les 0.00 hores del dia 29 de juny i fins a les 24.00 hores del dia 5 de juliol de 2015, i que afecta tot el personal de l'empresa a la delegació de Tarragona, s'entendrà condicionada al manteniment dels serveis essencials següents:
S'haurà de garantir la mateixa dotació que la prevista en cap de setmana per resoldre les avaries urgents que requereixin intervenció immediata
L'empresa, escoltat el comitè de vaga, determinarà el personal estrictament necessari per al funcionament dels serveis mínims que estableix l'article anterior.
Aquests serveis mínims els prestarà, preferentment, si n'hi ha, el personal que no exerceixi el dret de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Generalitat de Catalunya perquè es publiqui.